CELEX: 32019D1763
Language: el
Date: 2019-10-04 00:00:00
Title: Απόφαση (ΕΕ) 2019/1763 του Συμβουλίου της 4ης Οκτωβρίου 2019 που καθορίζει τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά ορισμένες τροποποιήσεις της προδιαγραφής των εθνικών μητρώων οχημάτων (NVR) και των ενιαίων τεχικών προδιαγραφών — τηλεματικές εφαρμογές για εμπορευματικές μεταφορές (ΕΤΠ ΤΕΕΜ)

24.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 270/79
               
            
         ΑΠΟΦΑΣΗ (ΕΕ) 2019/1763 ΤΟΥ ΣΥΜΒΟΥΛΙΟΥ
         της 4ης Οκτωβρίου 2019
         που καθορίζει τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά ορισμένες τροποποιήσεις της προδιαγραφής των εθνικών μητρώων οχημάτων (NVR) και των ενιαίων τεχικών προδιαγραφών — τηλεματικές εφαρμογές για εμπορευματικές μεταφορές (ΕΤΠ ΤΕΕΜ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση έχει προσχωρήσει στη σύμβαση περί των διεθνών σιδηροδρομικών μεταφορών (COTIF) της 9ης Μαΐου 1980, όπως τροποποιήθηκε με το πρωτόκολλο του Βίλνιους της 3ης Ιουνίου 1999, σύμφωνα με την απόφαση 2013/103/ΕΕ του Συμβουλίου (1).
                  
               
                     (2)
                  
                  
                     Όλα τα κράτη μέλη πλην της Κύπρου και της Μάλτας είναι συμβαλλόμενα μέρη της COTIF.
                  
               
                     (3)
                  
                  
                     Tο άρθρο 8 της COTIF ορίζει ότι η λειτουργία του Διακυβερνητικού Οργανισμού Διεθνών Σιδηροδρομικών Μεταφορών (OTIF) διασφαλίζεται, μεταξύ άλλων, από την επιτροπή τεχνικών εμπειρογνωμόνων (CTE). Σύμφωνα με το άρθρο 20 παράγραφος 1 στοιχείο ε) της COTIF και το άρθρο 13 παράγραφοι 1, 4 και 5 του προσαρτήματος Ζ (ATMF) αυτής, η CTE είναι αρμόδια να λαμβάνει αποφάσεις για την έγκριση ή την τροποποίηση της προδιαγραφής των εθνικών μητρώων οχημάτων (NVR). Σύμφωνα με το άρθρο 20 παράγραφος 1 στοιχείο β) της COTIF και το άρθρο 6 του προσαρτήματος ΣΤ (APTU) αυτής, η CTE είναι αρμόδια να λαμβάνει αποφάσεις για την έγκριση των ενιαίων τεχνικών προδιαγραφών – τηλεματικές εφαρμογές για εμπορευματικές μεταφορές (ΕΤΠ ΤΕΕΜ) ή διάταξης που τροποποιεί ενιαία τεχνική προδιαγραφή με βάση το προσάρτημα ΣΤ (APTU) και το προσάρτημα Ζ (ATMF) της COTIF.
                  
               
                     (4)
                  
                  
                     Στη 12η σύνοδό της, η οποία έλαβε χώρα στις 12 και 13 Ιουνίου 2019, η CTE συμφώνησε να κινήσει γραπτή διαδικασία προκειμένου να εγκρίνει τροποποιήσεις της προδιαγραφής NVR και του προσαρτήματος 1 των ΕΤΠ ΤΕΕΜ.
                  
               
                     (5)
                  
                  
                     Στόχος των προτεινόμενων τροποποιήσεων είναι να ευθυγραμμιστούν η προδιαγραφή NVR και οι ΕΤΠ ΤΕΕΜ με την εκτελεστική απόφαση (ΕΕ) 2018/1614 της Επιτροπής (2) και τον εκτελεστικό κανονισμό (ΕΕ) 2019/778 της Επιτροπής (3), αντίστοιχα.
                  
               
                     (6)
                  
                  
                     Οι προτεινόμενες τροποποιήσεις συνάδουν με το δίκαιο και τους στρατηγικούς στόχους της Ένωσης, διότι συμβάλλουν στην ευθυγράμμιση της νομοθεσίας του OTIF με το σχετικό ενωσιακό δίκαιο και, συνεπώς, θα πρέπει να υποστηριχθούν από την Ένωση.
                  
               
                     (7)
                  
                  
                     Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στην CTE, καθώς οι προτεινόμενες τροποποιήσεις θα είναι δεσμευτικές για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της επιτροπής τεχνικών εμπειρογνωμόνων (CTE) του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά τις τροποποιήσεις της προδιαγραφής NVR και του προσαρτήματος 1 των ΕΤΠ ΤΕΕΜ είναι η ακόλουθη:
            
                        α)
                     
                     
                        να υπερψηφίσει τις προτεινόμενες από την CTE τροποποιήσεις της προδιαγραφής NVR, όπως διατυπώνονται στο έγγραφο εργασίας της CTE TECH-19001-CTE12-5.1, και
                     
                  
                        β)
                     
                     
                        να υπερψηφίσει τις προτεινόμενες από την CTE τροποποιήσεις του προσαρτήματος 1 των ΕΤΠ ΤΕΕΜ, όπως διατυπώνεται στο έγγραφο της CTE TECH-18037-CTE12-5.2.
                     
                  Η θέση που αναφέρεται στο πρώτο εδάφιο εκφράζεται από την Επιτροπή.
         
         
            Άρθρο 2
            Οι αποφάσεις της CTE δημοσιεύονται, μετά την έκδοσή τους, στην Επίσημη Εφημερίδα της Ευρωπαϊκής Ένωσης και αναφέρεται η ημερομηνία έναρξης ισχύος τους.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 4 Οκτωβρίου 2019.
            
               
                  Για το Συμβούλιο
               
               
                  Η Πρόεδρος
               
               K. MIKKONEN
            
         
         
            (1)  Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).
         
            (2)  Εκτελεστική απόφαση (ΕΕ) 2018/1614 της Επιτροπής, της 25ης Οκτωβρίου 2018, σχετικά με τον καθορισμό προδιαγραφών για τα μητρώα οχημάτων που αναφέρονται στο άρθρο 47 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου και για την τροποποίηση και την κατάργηση της απόφασης 2007/756/ΕΚ της Επιτροπής (ΕΕ L 268 της 26.10.2018, σ. 53).
         
            (3)  Εκτελεστικός κανονισμός (ΕΕ) 2019/778 της Επιτροπής, της 16ης Μαΐου 2019, για την τροποποίηση του κανονισμού (ΕΕ) αριθ. 1305/2014 της Επιτροπής όσον αφορά τη διαχείριση ελέγχου μεταβολών (EE L 139 I της 27.5.2019, σ. 356).